Document ID: 32009D0993

KOMISSION PÄÄTÖS,
annettu 17 päivänä joulukuuta 2009,
jäsenvaltioille esitetystä vaatimuksesta toteuttaa väliaikaisia lisätoimenpiteitä Bursaphelenchus xylophilus (Steiner et Buhrer) Nickle et al. -puuntuhoojan (mäntyankeroisen) leviämisen estämiseksi muilla kuin sellaisilla Portugalin alueilla, joista tiedetään, ettei sitä esiinny niillä, tehdyn päätöksen 2006/133/EY muuttamisesta
(tiedoksiannettu numerolla K(2009) 10046)
(2009/993/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan neljännen virkkeen,
sekä katsoo seuraavaa:
(1)
Portugali toteuttaa komission päätöksen 2006/133/EY (2) mukaista hävittämissuunnitelmaa mäntyankeroisen leviämistä vastaan. Kyseisessä päätöksessä säädetään, että tartunnalle alttiita puisia pakkausmateriaaleja, mukaan luettuna yli 6 mm:n paksuisesta puutavarasta tehdyt laatikot, ei saa siirtää pois rajatulta alueelta.
(2)
Tästä kiellosta voidaan kuitenkin myöntää poikkeus sillä edellytyksellä, että hyväksytty jalostuslaitos on käsitellyt ja merkinnyt kyseisen puutavaran FAO:n kasvinsuojelutoimenpiteitä koskevan kansainvälisen standardin nro 15 (Guidelines for regulating wood packaging material in international trade) mukaisesti.
(3)
Jotkin portugalilaisyritykset valmistavat viinilaatikoita kyseisten säännösten mukaisesti käsitellystä puutavarasta, jonka mukana seuraa kasvipassi. Niissä ei kuitenkaan valmistuksen jälkeen ole merkintää siitä, että kyseinen käsittely on tehty. Poikkeusta ei näin ollen sovelleta tällaisiin viinilaatikoihin.
(4)
Jotta tällaiset viinilaatikot kuuluisivat poikkeuksen piiriin, on tarpeen säätää siitä, että laatikoita valmistaville yrityksille voidaan antaa lupa merkitä laatikot sillä edellytyksellä, että yrityksiä valvotaan, jotta sovellettavien säännösten noudattaminen voidaan taata. Portugali on ilmoittanut komissiolle olevansa valmis antamaan luvan kyseisille yrityksille ja valvomaan niitä.
(5)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Lisätään päätöksen 2006/133/EY liitteessä olevan 1 kohdan toisen alakohdan jälkeen alakohta seuraavasti:
”Vastuussa oleva virallinen toimielin voi antaa valmistajille luvan merkitä FAO:n kasvinsuojelutoimenpiteitä koskevan kansainvälisen standardin nro 15 liitteen II mukaisesti viinilaatikot, jotka ne ovat valmistaneet puutavarasta, jonka hyväksytty jalostuslaitos on käsitellyt kyseisen standardin mukaisesti ja jonka mukana seuraa a alakohdassa tarkoitettu kasvipassi. Hyväksyttyjen viinilaatikonvalmistajien virallisia tarkastuksia on tehtävä säännöllisesti sen varmistamiseksi, että viinilaatikoiden valmistukseen käytetään ainoastaan tällaista käsiteltyä puutavaraa, jonka mukana seuraa a alakohdassa tarkoitettu kasvipassi, ja että kyseinen puutavara voidaan jäljittää hyväksyttyyn jalostuslaitokseen.”
2 artikla
Tätä päätöstä sovelletaan 1 päivästä tammikuuta 2010.
3 artikla
Tämä päätös on osoitettu kaikille jäsenvaltioille.
Tehty Brysselissä 17 päivänä joulukuuta 2009.

Labels: 18
16
1
6